google/wiki40b huggingface dataset:
Toghrul

Toghrul khan

Toghrul ble blodsbror med Jusukai khan, som var khan over stammen Kiyad. De hjalp hverandre når den andre trengte hjelp. Men Jesukai døde. Jesukais sønn, Temujin (som senere fikk tittelen khan) ba om hjelp hos Toghrul ca. 10 år etter farens død. Temujins stamme og Togrhuls keraiter ble allierte. De er også alliert med Temujins blodsbror, inntil Jamukha angriper Temujin. Toghrul hjelper Temujin. Toghruls sønn Nilka vil ikke være alliert Temujin og drar til Jamukha, og gamle Toghrul vet ikke annen råd enn til å bli med Nilka, for nå har keraitene dratt fra ham. Toghrul blir drept av folk som Jamukha forsøker å alliere seg med.
Gulen kirke

Historie

Den første kirken  ble  bygget av Håkon Håkonsson. Han bygget kirke der de hadde reist på Gulating . Kirken ble flyttet fra Flolidstranden til Eivindvik etter reformasjonen, som var i 1536. Dette var en liten kirke som etterhvert ble for liten når hele bygden skulle samles. Da ble gudstjenester holdt ute ved stenkrossene, den ene ble nyttet til altertavle ute under åpen himmel.  Mot slutten av 1500-tallet, ble det bygget en laftet tømmerkirke som i 1686 ble omtalt som «brøstfeldig», og trengte vedlikehold. Kirken var i privat eie fra 1720-tallet til 1862 da enken etter presten Daae solgte den tilbake  til menigheten. 15. juni i 1863 ble kirken solgt på tvangsauksjon og inventaret ble spredt rundt i prestegjeldet.
Sogneprest Dahl, som var prest i Eivindvik, var en ivrig forkjemper for et nytt kirkebygg. Da han døde i 1852 ble arbeidet videreført og en ønsket på denne måten å hedre hans minne.

Bygningen

Den nåværende kirken ble innviet 13. desember 1863 av prost Tommas Eriksen. Den er tegnet av Georg Andreas Bull, og byggmester var  Ole Syslak fra Lindås. I 1938 ble den ombygget av Johan Lindstrøm. Kirken er ca. 20 x 12,5 meter og koret ca. 7.8x 7,6 m. Opprinnelig hadde kirken et prestesakresti på nordsiden og i 1963 ble det bygget et dåpssakresti på sørsiden av koret. Kirken har tårn i vest med tårnfot.

Interiør

Kirken er enskipet med galleri og et oktogonalt kor. I Koret og skipet er taket malt i en lys blåfarge. 
Opprinnelig var kirken dekorert og det finnes bilder i våpenhuset som viser dette, men i 1938 ble kirken pusset opp og veggene ble dekket til med finerplater. 
Galleriet fikk frontrekkverk og orgelet ble snudd 90 grader og innebygd. Inntil 1960 da det ble lagt inn strøm ble orgelet drevet ved hjelp av en håndpumpe og Magnor Midtun var en av dem som hjalp til med dette. På helgedager kunne dette være en tøff jobb. I tiden etter andre verdenskrig fikk han 50 kr. året for denne jobben.

Inventar

Altertavlen ble laget i 1872, men kom først på plass ti år seinere. Det er sannsynlig at en før dette bare hadde et enkelt kors på alteret. Bildet på altertavlen er et oljemaleri som viser Jesus i Getsemane og som er malt av Christen Brun. 
Lysekronene i skipet er en gave fra kong Håkon VII og dronning Maud fra 1912.
Prekestolen er fra 1863.
Utfyllende artikkel: Døpefonten i Gulen kirke
Døpefonten kan være fra ca. 1000 er av stein og har kubisk form. 
Et sagn forteller forteller at sogningene sparket fatet ut av hendene på prestene da de skulle døpes. Da sørget kong Olav for at det ble laget en solid døpefont. Sagnet sier også at de to store steinkorsene som står utenfor kirken ble hogget ut av samme steinen.
Døpefonten sto ute i nærheten av kirkegårdsporten fra ca. 1600 til 1905. Da sørget en vikarprest som var i kirken for at den ble satt tilbake til sin rettmessige plass. På en gammel tegning er den plassert ved siden av korset ved portalen.
Orgelet er fra 1995 og er levert av Brødrene Torkildsen Orgelbyggeri.
Den ene kirkeklokken ble laget i Bergen i 1711 og ble støpt om i Stockholm i 1821. Den andre, som er i gotikk , kan være fra 12–1300-tallet.
The Call of the Wild (1908)

Bakgrunn

Florence Lawrence ble allerede i sitt første år en av de mest populære skuespillerne fra Biograph Company. Innen 1909 var hun verdenskjent som "The Biograph Girl".

Handling

En hvit pike (Florence Lawrence) avviser en indianer (Charles Inslee) i denne tidlige westernfilmen. Til tross for å ha blitt avvist forsvarer indianeren jenten når hun blir bortført av en rivaliserende stamme.
Landhockey under Stillehavslekene 1979

Landhockey under Stillehavslekene 1979. Landhockey var en av flere sporter som var med i de sjette stillehavslekene som ble arrangert i Suva på Fiji i perioden 28. august til 8. september 1979. Det var første gangen som landhockey var med på programmet i stillehavslekene. Det var en turnering for menn. Fiji vant finalen med 2-1 over Papua Ny-Guinea.
Ylajali (restaurant)

Ylajali var en restaurant på St. Olavs plass i Oslo som ble etablert i 2002 og lagt ned i 2015. Restauranten ble drevet av kjøkkensjef Even Ramsvik og ble i 2014 tildelt en stjerne av Michelinguiden. I februar 2015 ble det kjent at restauranten ville bli lagt ned i desember samme år.
Restaurantens navn kom fra Hamsun-karakteren Ylajali.
Octhispa

Utseende

Middelsstore (ca. 7 millimeter), lange og smale, brunlige bladbiller. Oversiden er tett og kraftig punktert. Hodet er nokså lite, antennene kraftige, holdes gjerne samlet og framoverrettet. Pronotum er trapesformet. Antennene består av 8 ledd og tilspisset ytterst, det ytterste leddet sterkt forlenget. Dekkvingene er firkantede, kan ha utstående pigger ved "skuldrene" og ved bakhjørnene. Dekkvingene er jevnbrede og har 8 punktstriper som ligger parvis, punktene grove og tette, og med tre opphøyde lengderibber. Beina er forholdsvis lange og tynne.

Levevis

Både larver og voksne lever på planter og eter fra dem. Disse artene holder seg gjerne til én eller noen få vertsarter, larvene minerer i bladene til de samme plantene som de voksne gnager på. Denne slekten omfatter arter som lever på tofrøbladete planter fra flere ulike plantefamilier.

Utbredelse

Slekten er utbredt fra Mexico i nord til Argentina i sør.
Chelmsford (England)

Historie

I 1199 besørget biskopen av London at Chelmsford fikk et kongelig charter for å holde marked; dermed fikk den bystatus. Den eldste bosetningen i området går mye lenger tilbake; under forstaden Springfield har man funnet spor etter bosetning fra bronsealderen. Byen var også bebodd av romerne, og rester etter et tempel fra den tiden er funnet.
Siden 1800-tallet har byen vært et viktig industrisenter, og blant annet ble Storbritannias første elektroingeniørbedrift (1878) og første kulelagerfabrikk (1898) opprettet der. I 1898 ble også den første radiofabrikken i verden åpnet i Chelmsford, av Guglielmo Marconi. De første offentlige radiosender i Storbritannia ble sendt ut fra byen i 1920, og i 1922 ble de første underholdningssendinger på radio sendt fra Marconis forskningssenter i Writtle utenfor byen.
Under andre verdenskrig ble Chelmsford angrepet flere ganger. Den verste enkelthendelse fant sted 19. desember 1944, da en V2-rakett traff byen i nærheten av Hoffmans kulelagerfabrikk. 39 ble drept og 138 skadet, mens flere bygninger ble totalødelagt og mange skadet.
Multan

Etymologi

Byen Multan er navngitt på sanskrit etter det pre-islamske hindutemplet Mulasthana.
I'm Gonna Knock on Your Door

«I'm Gonna Knock on Your Door» er en amerikansk sang med melodi og tekst av Aaron Schroeder og Sid Wayne. Den ble opprinnelig spilt inn av The Isley Brothers og utgitt på singlen RCA Victor 47-7537 i 1959. Den ble en hit for tenåringsskuespilleren Eddie Hodges med orkester dirigert av Archie Bleyer på singlen Cadence 1597 i 1961. Bleyer var også produsent.

Norsk versjon

Arve Sigvaldsen og Eivind Torp har skrevet en norsk tekst. På norsk bærer den tittelen «Bank på min dør».

Trivia

Sangen ble anvendt av Røde Kors i en TV-kampanje i Australia i 1980-årene. Den hadde vært en nummer én-hit for Hodges der.
Walter Mixa

Bakgrunn

Han ble født i Oberschlesien. Etter fordrivelsen av tyskere fra området etter at det var blitt overført til Polen, slo familien seg ned i württembergske Heidenheim an der Brenz.

Prest

Mixa studerte fra 1964 til 1970 filosofi og teologi i Dillingen og Fribourg (Sveits) og ble presteviet i Augsburg den 27. juni 1970. Han tok doktorgraden i dogmatikk ved det teologiske fakultet ved universitetet i Augsburg i 1975 med avhandlingen Das Werden der Person durch Glaube, Hoffnung und Liebe nach Martin Deutinger. Etter dette var han virksom som prest forskjellige steder i Bayern, og ble 1984 utnevnt til monsignore.

Biskop

Den 24. februar 1996 ble han utnevnt til biskop av Eichstätt, og 23. mars samme år ble han bispeviet av erkebiskop Karl Heinrich Braun. Han tok valgspråket Jesus hominis salvator (Jesus er menneskets frelser). Som biskop av Eichstätt var han også storkansler (Magnus Cancellarius) for det katolske universitetet Eichstätt-Ingolstadt. 1997 ble han medlem av det europeiske vitenskaps- og kunstakademiet (ASAE). Samme år ble han medlem av Ridderordenen av den hellige grav i Jerusalem. I 1998 tok  Mixa dessuten initiativet til etableringen av Collegium Orientale. 
31. august 2000 ble han biskop for Det tyske militærordinariatet. Han ble så utnevnt til biskop av Augsburg den 16. juli 2005, og ble innsatt 1. oktober samme år. Han beholdt embetet som militærbiskop.
Mixa er æresborger av Schrobenhausen (siden 1996) og har mottatt den bayerske fortjenstorden (2005).
21. april 2010 søkte Mixa avskjed som biskop etter beskyldninger om voldelige avstraffelser av elever og underslag av penger. Selv om han tre dager senere trakk søknaden tilbake, ble han den 8. mai avskjediget av pave Benedikt XVI.
Wolesi Jirga

Wolesi Jirga er nasjonalforsamlingen i Afghanistan. Den har 249 seter, og man velges inn som representant for en av Afghanistans 34 provinser.
Meshrano Jirga er nasjonalforsamlingens overhus med en viss vetorett, men stort sett rådgivende funksjon.
Anita Andreassen Hedmann

Meritter

Andreassen har 4 kongepokaler. 3 i hundekjøring, fra 1982–1987 og i 1989 og 1 i sykkel. På den internasjonale arenaen oppnådde hun å bli nordisk mester 4 ganger, europamester 2 ganger i 1993 og 1994 og verdensmester 3 ganger fra 1992 til 1994. Hun brukte i hovedsak vorsteh-hunder i sine løp. Andreassen har også meritter på høyt nivå i andre idrettsgrener.
Hun var på sykkellandslaget fra 1977 til 1980 og har vært VM-deltaker og vant også en kongepokal i sykkel-NM.
Andreassen har også drevet med langrenn med flere gode plasseringer.
Andreassen ble i 1996 tildelt Egebergs Ærespris for sine allsidige presasjoner. Hun fikk Troms idrettskrets hederstegn i 1982, og fikk utmerkelsen med stjerne i 2004 for prestasjonene som kom i etterkant av den første.
Hyde Parker (1739–1807)

Bakgrunn

Hyde Parker var nest eldste sønn av viseadmiral Hyde Parker (1714–1783).

Royan Navy

Han gikk inn i Royal Navy i ung alder, allerede 19 år gammel, i 1758, ble han løytnant, etter å ha tjenestegjort på sin fars fartøy. Fem år senere, i 1763, ble han utnevnt til post-captain (avleggs tittel, tilsvarer omtrent kommandør). Fra 1766 tjenestegjorde han i Karibia og i nordamerikanske farvann og han utmerket seg ved å bryte gjennom forsvarsverkene ved North River ved New York i 1776. 
Hans innsats ved denne trefningen bidro til at han ble adlet i 1779. I 1778 deltok han i ekspedisjonen til Savannah og året etter havarerte fartøyet han kommanderte ved kysten av Cuba, som da var i krig med Storbritannia. Sammen med sin besetning forskanset de seg og ble etterhvert brakt trygt ut av andre britiske fartøyer. 
Sammen med sin far deltok han i slaget ved Doggerbank i 1781 og med Richard Howe i to trefninger ved Gibraltar. 
Han nådde admirals grad 1. februar 1793, samme dag som Storbritannia erklærte krig mot den nye franske republikken. Han tjenestegjorde som kontreadmiral under Samuel Hood ved Toulon og Korsika. Han ble utnevnt til viseadmiral i 1794 og deltok under admiral Hotham ved de uavgjorte trefningene 13. mars og 13. juli 1795. Fra 1796 til 1800 var han sjef for flåtestyrkene ved Jamaica og utførte operasjoner i Karibia med dyktighet.
Hyde Parker ble admiral 14. februar 1799. I 1801 ble han utnevnt til sjef for styrken som skulle bryte opp det nordlige nøytralitetsforbundet, med viseadmiral Horatio Nelson som nestkommanderende. København som var styrkens første mål falt i angrepet på Københavns red 2. april 1801 ved heftige angrep fra Nelsons skvadron, Parker med sine tyngre skip tok lite del i kampene. Ved slagets mest intense fase heiste Parker flaggsignaler for å få Nelson til å trekke seg tilbake, mens Nelson satte kikkerten for sitt blinde øye og utbrøt at «Jeg ser faktisk ikke signalet». Parkers motvilje mot å avansere inn i Østersjøen etter seieren ble senere sterkt kritisert. Kort etter ble han kalt tilbake og Nelson etterfulgte han som sjef for styrken. 
I 1800 giftet han seg med sin andre kone, Frances, datter av Sir Richard Onslow og de etablerte seg på herregården Benhall Lodge i Suffolk. Hyde Parker døde 16. mars 1807.
Hans sønn, den tredje Hyde Parker (1786–1854) ble kontreadmiral i 1841 og viseadmiral i 1852, fra 1853 tjenestegjorde han som First Sea Lord i Royal Navy men døde 25. mai 1854.
Akutt koronarsyndrom

Symptomer og funn

Akutte sentrale brystsmerter som varer over 20 minutter, ofte samtidig kvalme, tungpust, hjertebank. Kan også oppstå uten brystsmerter hos eldre eller diabetikere.

Akutt diagnostikk

EKG skal tas raskt, ofte i ambulansen. Dersom EKG viser ST-elevasjon har pasienten et STEMI-infarkt.

Forløp ved STEMI-hjerteinfarkt

Ved STEMI-hjerteinfarkt, er rask behandling med PCI, eller trombolyse av avgjørende betydning for prognosen. Hvilken behandling som blir gitt vil i Norge avhenge av geografi og hvor lang tid som har gått fra symptomstart til ambulansen ankommer. STEMI-hjerteinfarkt der sykehistorien er under 3 timer skal fraktes til PCI-sykehus dersom transporttiden dit er under 90 minutter. Dersom transporttiden er over 90 minutter skal pasienten ha trombolytisk behandling. Ved STEMI-infarkt der sykehistorien over 3 timer skal pasienten fraktes til primær PCI. STEMI er typen hjerteinfarkt med størst risiko for alvorlige komplikasjoner. I et norsk materiale fikk 12% av STEMI-pasientene hjertestans i akuttforløpet, 5,8% døde innen 30 dager etter infarktet.

Forløp ved NSTEMI-hjerteinfarkt og ustabil angina

Pasienter med mistanke om akutt koronarsyndrom der det ikke er ST-elevasjon skal også fraktes raskt til sykehus for overvåkning. Å skille mellom diagnosene NSTEMI-hjerteinfarkt og ustabil angina gjøres ved undersøkelse av hjertemarkøren troponin i en blodprøve. For å skille mellom ustabil angina og andre årsaker til brystsmerter er anamnesen sentral, sammen med ulike kliniske undersøkelser, blant annet sykkeltest, arbeids-EKG.
Pasientene med NSTEMI-hjerteinfarkt og ustabil angina skal ikke ha PCI i akuttfasen, men mange av dem skal behandles med subakutt PCI etter få døgn. Mange steder i landet vil pasientene med hjerteinfarkt uten ST-elevasjon fraktes til overvåkningsavdeling på sitt lokalsykehus. De overflyttes deretter til PCI-sykehus etter et par døgn for å gjennomføre selve PCI-prosedyren, og flyttes så ofte tilbake til en indremedisinsk avdeling ved deres lokale sykehus for videre stabilisering, behandling og observasjon før utskriving til hjemmet.
Michael Tinsley

Karriere

På collegenivå vant han 110 og 400 meter hekk ved Southwestern Athletic Conference i 2004, og var med på vinnerlaget på 4 x 400 meter i samme conference i 2005. Han kom på tredjeplass ved NCAA-mesterskapet i 2005, og i 2006 ble han NCAA-mester på 400 meter hekk, med tiden 48,25, som var ny personlig rekord.  
I 2006 vant han Texas Relays, og kom på andreplass ved Adidas Track Classic. På nasjonalt nivå kom han på 9.-plass ved USA-mesterskapet utendørs i 2005, 6.-plass i 2006 og 7.-plass i 2007. I 2008 var USA-mesterskapet det samme stevnet som OL-uttaket, her kom han på 4.-plass i sitt kvalifiseringsheat, nådde ikke semifinalene, og ble ikke kvalifisert til sommer-OL 2008. 
Tinsley kom på 4.-plass ved USA-mesterskapet utendørs i 2009. Internasjonalt markerte han seg med 3.-plass ved London Grand Prix og Jamaica International Invitational i Kingston og 5.-plass ved Prefontaine Classic. Ved IAAF World Athletics Final kom han på 4.-plass. 
I 2010 fikk han bronse på 400 meter hekk ved USA-mesterskapet utendørs, med tiden 48,72, bak Bershawn Jackson og Johnny Dutch. Året etter vant han 600 meter ved innendørsstevnet New Balance Grand Prix i Boston. 
I 2012 vant han USAs uttakningsstevne til OL, og ble med det kvalifisert til sommer-OL 2012 i London. Dette stevnet var også USA-mesterskapet utendørs for 2012, så han vant med det sin første nasjonale tittel som senior. I OL vant han først sitt kvalifiseringsheat, deretter også sin semifinale, med ny sesongbestenotering på 48,18. I finalen løp han på ny personlig rekord, med tiden 47,91, og fikk sølv bak dominikanske Félix Sánchez. 
Etter OL fulgte han opp, og vant Diamond League-stevnet DN Galan i Stockholm 17. august, med tiden 48,50. Dette ga 4 Diamond League-poeng.
Fransiskushjelpen

Fransiskushjelpen er en karitativ katolsk organisasjon startet i 1956 av Brita Collett Paus. Den ideelle organisasjonen er knyttet til Fransiskanerordenen i Den katolske kirke, og yter hjelp til alvorlig syke, døende mennesker og mennesker i nød. Arbeidet utføres i «Frans av Assisis ånd» og er åpne for alle uansett livssyn.
Da Fransiskushjelpen startet i 1956 var alle medarbeidere engasjert på frivillig basis. Etter mange års utvikling består Fransiskushjelpen av både ansatte og frivillige.
«Besøkstjenesten», «Fratello Oppsøkende Tjeneste» (på gata i Oslo sentrum blant rusmiddelavhengige, kvinner og menn i prostitusjon, uteliggere og sinnslidende) og «sorgtjenesten» drives i hovedsak av frivillige medarbeidere. En lønnet leder koordinerer disse tjenestene. I tillegg til Fratello Oppsøkende Tjeneste består Fransiskushjelpens gatetjeneste også av «Sykepleie på hjul», en bobil som på dagtid (hverdager) yter sykepleiefaglige tilbud til folk som lever mye av sitt liv på gata. Pleietjenesten hjelper alvorlig syke og døende og deres pårørende i deres private hjem.
Fransiskushjelpen ble tildelt Livsvernprisen av organisasjonen Menneskeverd i 1998.
Migidae

Utseende

Forholdsvis små mygalomorfe edderkopper uten påfallende hårkledning, gjerne brune eller rødlige på farge. Forkroppen er glatt og glinsende, de åtte øynene er spredt utover langs forkanten. Forkroppen har en U-formet grop midt på ryggen. Beina er kraftige, med korte børster men uten lange hår. Spinnvortene er ganske korte.

Levevis

Som de fleste andre mygalomorfe edderkopper lever de i tunneler med et hengslet lokk av silke øverst. Noen lager gangene sine i barken på trær, eller i stammer av trebregner. Gangene er svært godt kamuflert.

Giftige arter

Ingen av artene er regnet som farlige for mennesker.

Utbredelse

Med ett unntak lever denne familien bare på den sørlige halvkulen. Den eneste representanten på den nordlige halvkulen er Moggridgea socotra som lever på Sokotra. De enkelte slektene har ofte ganske begrenset utbredelse, for eksempel lever nesten alle artene i slekten Migas på New Zealand, og alle artene i slekten Paramigas på Madagaskar.
Afanasjevokulturen

Afanasjevokulturen var en sivilisasjon som blomstret i det indre av Sentral-Asia mellom 3500 f.Kr. og 2500 f.Kr., fra slutten av kobberalderen frem til begynnelsen av bronsealderen.

Utforskning og levninger

Kulturen ble første gang oppdaget i 1920 under en arkeologisk utgravning av tre gravhauger ved Afanasyevskaya-fjellet i Minusinsksenkningen i Krasnojarsk kraj i det sørlige Sibir. Senere ble det avdekket at kulturens horisont også omfattet det som idag utgjør det vestlige Mongolia, den nordlige delen av Xinjiang, de østlige og sentrale delene av Kasakhstan, Aral og Tadsjikistan.
Kulturens økonomi var halvveis nomadisk, og baserte seg på bufe som sauer og geiter, hester og tamfe. En rekke bosetninger er også oppdaget, og det er funnet en rekke objekter av metall, sammen med rester av vogner med hjul.
Kulturen er kjent for sine karakteristiske gravhauger. Ved fjellet Afanasyevaskaya er det funnet 238 gravhauger på 19 funnsteder, mens det lenger østover ved fjellkjeden Altaj er avdekket 17 gravhauger på 8 funnsteder, tilhørende denne kulturen. Gravene inneholder kun en eller to personer. Den avdøde ble lagt på rygg eller på siden (med bøyde knær) med hodet i en nordøstlig eller sørvestlig retning.
Gravene var koniske eller rektangulære innhengninger, en gravskikk som også er kjent fra Yamnakulturen. Gravene bærer også likhetstrekk med de som er avdekket fra Sredny Stog kulturen, katakombekulturen og poltavkakulturen. De tre siste kulturene ble av Marija Gimbutas satt i sammenheng med det urindoeuropeiske språket i hennes kurgan-hypotese.
Afanasjevokulturen er noen ganger blitt antatt å ha vært en indoeuropeisk kultur, og forfedrene til talerne av Tokariske språk.
Det er vanskelig å fastslå forbindelsen mellom Afanasjevokulturen og den mer vestlige Andronovokulturen.
Afanasjevokulturen ble fortrengt av Okunevkulturen og Karasuk-kulturen.
Arnfinn Clementsen

Unge år

Arnfinn Clementsen vokste opp i Skotselv i Øvre Eiker kommune, og ble som femtenåring, døpt og tillagt pinsemenigheten i Skotselv. Som attenåring begynte Clementsen som evangelist og predikant. Siviltjenesten ble avtjent i Hokksund pinsemenighet.
Han begynte i fulltidstjeneste som evangelist og bibellærer (predikant) i 1975 og virket i  forskjellige kristne sammenhenger til 1978.  Mellom 1978 og 1980 var Clementsen pastor i en misjonsmenighet i Nordjylland i Danmark. Fra 1980 til 1981 var han en periode fast predikant i Tabernaklet Skien.

Karisma Senter

Høsten 1981 flyttet familien Clementsen til Stavanger og han ble pastor i pinsemenigheten Zion. Det er fra tiden som pastor i Stavanger at Clementsen evner som forkynner og leder ble kjent i Norge. 
Han omstrukturerte menigheten. En stor gruppe av menigheten, med pastor Clementsen, ønsket en forandret virksomhet og menighetsstruktur.  
I 1988 ble menighetens statutter endret og navn på «den nye menigheten» ble Karisma Senter, samtidig stod et nytt, stort og praktisk menighetsbygg ferdig. Foruten menigheten drives det grunnskole, bibelskole, lokalradio og nær-TV.

Et forandret Norge

Arnfinn Clementsen er samfunnsengasjert og ønsker at kristne skal ta mer ansvar for Norge. Derfor har han tatt intiviativ til flere nasjonale og internasjonale bønneaksjoner.
I 1995 reiste Clementsen rundt i alle norske fylker og besøkte 35 byer, med sin Norgeskampanje – Et forandret Norge.  Kampanjen hensikt var å inspirere til bønn og økt samfunnsansvar. Samtidig hadde han med seg sin bok Norge tilbake til Gud., den ble spredt i 70 000 eksemplar under kampanjen. Kampanjen fikk ikke bare ringvirkninger i Norge men lignende kampanjer har blitt holdt også i utlandet. 
I 1997 og 2001 tok Clementsen, sammen med en rekke kristenledere, initiativet til landsomfattende bønnaksjoner foran stortingsvalgene.   I 2003, under kommune- og fylkestingsvalget, tok Clementsen igjen initiativet til en lignende bønneaksjon.
En del av menigheten Karisma Senters misjonsarbeid er å holde kampanjer, pastor- og lederseminarer i utlandet. Seminaret, Turn your nation to God, har blitt holdt i Russland, Hviterussland, Romania, India, Estland, Serbia, Kasakhstan, Uganda. Clementsens bok Turn your nation to God er en internasjonal versjon av Norge tilbake til Gud og den er blitt utgitt på de nasjonale språk i forbindelse med seminarene.
Skien prosti

Skien prosti er et prosti i Agder og Telemark bispedømme i Den norske kirke. Prosten har sete i Skien.
Prostiet er inndelt i sogn. Sognet er grunnenheten i Den norske Kirke.
Ramin kraftverk

Ramin kraftverk er et varmekraftverk i hovedstaden Ahvaz i provinsen Khuzestan i Iran. Det har en installert produksjonskapasitet på 1890 MW, fordelt på 6 like store blokker / turbiner á 315 MW hver. Teknologien er russisk.
Anlegget ble utbygd i årene 1977–2002. Brenselstypen er naturgass og tungolje. Dette er landets nest største varmekraftverk målt etter installert effekt.